Diari Oficial de la Generalitat Valenciana


Sumari del DOGV 5300, del 11-07-2006 (2006/8121)

DECRET 102/2006, de 7 de juliol, del Consell, pel qual autoritza per a la concessió d'un aval de la Generalitat a la Societat Gestora per a la Imatge Estratègica i Promocional de la Comunitat Valenciana, SA.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5300

Data del DOGV
:   11-07-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/8121


Data del document
:   07-07-2006

Organisme emissor
:   Conselleria d'Economia, Hisenda i Ocupació

Tipus de document
:   Decret

Anàlisi jurídica

 Descriptors 

:   * garantia
    * empresa pública

DECRET 102/2006, de 7 de juliol, del Consell, pel qual autoritza per a la concessió d'un aval de la Generalitat a la Societat Gestora per a la Imatge Estratègica i Promocional de la Comunitat Valenciana, SA. [2006/8121]  
La Llei d'Hisenda Pública de la Generalitat autoritza el Consell per a la concessió d'avals dins de determinades condicions que s'hi fixen.   
Així mateix, la Llei d'Hisenda Pública de la Generalitat mencionada disposa, en l'article 84.4, modificat per la Llei 9/1999, de 30 de desembre, de Mesures Fiscals, de Gestió Administrativa i Financera, i d'Organització de la Generalitat, que la Tresoreria de la Generalitat podrà acordar la renúncia del benefici d'excussió establit en l'article 1830 del Codi Civil.  
D'altra banda, l'article 35 de la Llei 15/2005, de 26 de desembre, de Pressupostos de la Generalitat per a l'exercici 2006, establix que la Generalitat podrà prestar avals, durant el dit exercici, per a les operacions de crèdit que concerten les entitats o empreses públiques i institucions firals de la Comunitat Valenciana, així com per a garantir els instruments financers emesos per Fons de Titulització d'Actius promoguts per aquelles, fins a un límit de 985 milions d'euros. L'aval que s'autoritza per mitjà del present decret es troba dins del límit esmentat.   
El Consell, en la reunió de 4 de novembre del 2005, va acordar la constitució de la societat anònima Societat Gestora per a la Imatge Estratègica i Promocional de la Comunitat Valenciana, SA, dependent de la Presidència de la Generalitat, amb la fórmula jurídica d'empresa de la Generalitat prevista en l'article 5 del Text Refós de la Llei d'Hisenda Pública de la Generalitat, l'objecte principal de la qual és coordinar i exercir una direcció estratègica de les accions de promoció i difusió de la imatge de la Comunitat Valenciana, per a potenciar i incrementar el coneixement sobre la realitat de la Comunitat Valenciana a Espanya i al món.  
Una de les accions de promoció que ha de realitzar la societat esmentada és la participació d'Alacant, com a port d'eixida, en la tercera edició de la regata al voltant del món Volvo Ocean Race. Round The World, que començarà entre setembre del 2008 i desembre del 2009, per mitjà de la firma d'un contracte amb Volvo Event Management UK LTD, organitzador d'este esdeveniment.  
Com és habitual en este tipus de contractes, és necessari garantir les obligacions assumides per mitjà d'instruments financers, per als quals es requerix l'aval de la Generalitat.  
D'acord amb això, a proposta del conseller d'Economia, Hisenda i Ocupació i amb la deliberació prèvia del Consell, en la reunió del dia 7 de juliol de 2006,  
DECRETE  
Article 1  
Autoritzar el conseller d'Economia, Hisenda i Ocupació per a concedir a l'empresa pública Societat Gestora per a la Imatge Estratègica i Promocional de la Comunitat Valenciana, SA, un aval destinat a garantir una carta de crèdit o instrument financer amb finalitat similar, per import de fins a dos milions d'euros (2.000.000 euros) de principal, a fi que Alacant siga port d'eixida en la tercera edició de la regata al voltant del món Volvo Ocean Race-Round The World.  
El termini de vigència de l'anterior autorització acabarà el 31 de desembre de 2006.  
Article 2  
D'acord amb l'autorització establida en l'article 84.4 de la Llei d'Hisenda Pública de la Generalitat, modificat per la Llei 9/1999, de 30 de desembre, de Mesures Fiscals, de Gestió Administrativa i Financera, i d'Organització de la Generalitat, en l'atorgament de l'aval a què fa referència l'article anterior, es renunciarà al benefici d'excussió recollit en l'article 1830 del Codi Civil.  
DISPOSICIÓ FINAL  
S'autoritza el conseller d'Economia, Hisenda i Ocupació perquè determine les altres condicions de l'aval que s'ha de prestar, com ara, entre altres, termini, extensió de la garantia, comissions, novació de qualsevol tipus, tant objectiva com subjectiva, en el marc del que disposa el present decret i la Llei d'Hisenda Pública de la Generalitat i altra normativa d'aplicació.  
València, 7 de juliol de 2006.  
El president de la Generalitat,  
FRANCISCO CAMPS ORTIZ  
El conseller d'Economia, Hisenda i Ocupació,  
GERARDO CAMPS DEVESA